钦定古今图书集成/理学汇编/文学典/第061卷 > 孟宾于〈归唐胡昉〉
## 钦定古今图书集成/理学汇编/文学典/第061卷 > 孟宾于〈归唐胡昉〉

按马令《南唐书》本传：“宾于，湖湘连上人。少孤，力学，事
母以孝闻。天祐末，工部侍郎李若虚廉察沅湘，宾于
以诗数百篇自命为《金鳌集》献之。若虚称善，采警策
数联，誉诸朝廷。由是诗名益振。明年春，擢进士第。未
几，以离乱还乡。会马殷开府，辟为零陵从事，亦不显
用。及马氏败，宾于自归南唐，授丰城簿，迁涂阳令，黩”
货当死。时李昉事皇朝为翰林学士，乃宾于同年进
士也，闻宾于缧绁，以诗遗之曰：“幼携书剑别湘潭，金
榜标名第十三。昔日声尘喧洛下，近年诗价满江南。”
后主见诗贷之，复其官。俄致仕，隐于玉笥山，自号群
玉峰叟。逾年，后主以水部员外郎起之。金陵平，归老，
连上秘阁。马致恭以诗送之，其落句云：“今日还家莫
惆怅，不同初上渡头船。”卒，年八十三。宾于好贿，每为
佐令，辄有赃污，故虽负诗名，人不多之。初归江南，生
子名归唐，亦能诗。肄业庐山国学，尝得《瀑布》诗云：“练
色有穷处，寒声无断时。”邻房生亦得此联，遂交争之。
助教不能辨，讼于江州，各以全篇意格定之，而归唐
为胜。开宝中，授秘书省正字，出为吉州民掾，归于京
师，累迁大理丞。时江州郡吏有仕于皇朝者，指归唐
曰：“此乃《讼诗》生也。”以罪贬袁州司户，卒。

按《广东通志》：“孟宾于，字国仪，连州人。少聪慧，力学不
倦。父以家贫且少，兄弟止之不听。晋天福九年，登进
士第，后仕湖南、江南，历水部郎中。宾于能诗，有盛唐
风致，喜奖拔后进，士林多之。陈尧佐称宾于诗，谓如
百丈悬流，洒落苍翠间，清雄奔放，竖人毛骨，五代以
来诗人所不逮云。”同时有胡昉者，亦工诗，构词警拔，
古风，歌谣效李贺体。所著有《糵川集》。